Debate: Impacts of EU rules on the free movements of workers and services: intra-EU labour mobility as a tool to match labour market needs and skills
Date: MONDAY, 17 MAY 2021
Speaker: Radan Kanev
Country: Ireland
Language: BG

Вярвам, че постигнахме една много важна цел – да разглеждаме свободната трудова мобилност, свободата на полагане на труд и на предоставяне на услуги не като проблем за Европа, а като възможност и много по-важно – като право на отделния човек, на отделния европеец. Повече от 15 години от първото източно разширение през 2004 г. мобилността на труда твърде често е разглеждана като проблем, като повод за конфликт между Изток и Запад, между богати и бедни, между работодатели и синдикати, много често между влиятелни бизнес интереси, свързани с властта в отделни национални държави членки.  И тук възниква въпросът – защо правото на гражданите се превърна в проблем? Защо нашата сила и нашата свобода се оказаха повод за конфликт? Аз ще дам един необичаен отговор. Защото забравихме основополагащата римска максима, която стои в основата на конституционната ни демокрация, че законът е оръжие на слабия, че нашата законодателна и политическа дейност не трябва и не може да отразява предизборните интереси на ловки популисти, нито интересите на големия бизнес, близък до властта в отделни държави членки, нито дори интересите на големите синдикати на национално ниво.  Напротив, политиката на трудова мобилност трябва във всеки един момент да изхожда от интереса на слабия, на малкия, на този, който има затруднения да се реализира на пазара на труда, на този, който отчаяно търси своите възможности и шансове, който търси достоен път, за да осигури препитание, развитие и бъдеще на семейството си.  Ние сме пазар от половин милиард потребители и то най-заможните потребители на света. Ние сме пазар от милиони фирми, които би трябвало да бъдат най-свободните, най-динамичните. Фирми, които не са под политически натиск, фирми, които съществуват в една общност на върховенство на правото, където законът е еднакъв за всички. Този пазар може и трябва да осигури работа на всеки. На него няма и не може да има място за отхвърлени, за трайно безработни. Не може да има място обаче и за работещи бедни, за работещи в недостойни, нездравословни или опасни условия.  Целта на този доклад е да насочим погледа на законодателя не към интересите и конфликтите на големите, а към правата на малките. Да гарантираме, че работникът е защитен както от недобросъвестни работодатели, така и от безсърдечни бюрократи, че свободният професионалист, малката фирма са защитени от нелоялна конкуренция, но и от ненужни административни прегради. И знаете ли, в хода на този доклад ние видяхме, че това не е толкова трудно, че не се изискват безкрайни нови регулации и ограничения, а стриктно спазване на съществуващите правила. Но преди всичко еднаквото им спазване и прилагане от всички европейски държави. Че най-важното е не създаването на нови институции, а сериозният ангажимент на тези, които вече имаме, да използват правомощията, които договорите вече им дават. Защото Договорът за функционирането на Европейския съюз дава споделена отговорност при упражняването на социалната политика, отговорност, която общите ни институции не обичат да използват. Можем да говорим дълго за уроците, които научихме по време на пандемията, и аз съм сигурен, че много от колегите в този дебат ще ги припомнят. Ще се спра само на един урок, един нов урок по солидарност – урокът, че проблемът на слабите лесно се превръща в проблем на силните, че безпомощността на слабообразовани сезонни работници да се справят с административния хаос на различни правила в различните държави се отрази на цените на хранителните продукти за всички ни, че нарушаването на елементарни правила за здравословни условия на труд и живот на нископлатени мобилни работници се превърна в здравна катастрофа за цели градове и цели региони.  Моят извод от този урок е, че най-важното право на пазара на труда през 21-ви век се оказа правото на информация, правото на леснодостъпна и ясна информация за условията, правата и особено за тяхната преносимост в различните държави членки. И това трябва да е първата задача на Европейския орган по труда – да използва силата на съвременните технологии в услуга на слабите на пазара на труда. Колеги, независимо дали ни харесва на нас, а и на нашите избиратели, пазарът на труда ще става по-гъвкав, по-динамичен, а работата и предоставянето на услуги – все по-мобилни, най-малкото в рамките на единния пазар. Моето мнение е, че това е добре, че това ще даде шанс повече европейци да се развиват, обучават, да преодоляват езикови, образователни и културни бариери. Нашата задача е да ги защитим от злоупотреби, от нарушаване на социалните им права, от нелоялна конкуренция, от бюрократичен произвол.  И вярвам, че по този начин можем в този доклад да сложим само началото на политика за постигане на ключовата цел от срещата на върха в Порто – континент без трайна безработица и бедност, единен пазар, основан на социална пазарна икономика, която дава шанс на всеки. Нов прочит на благоденствие за всеки. „Wohlstand für Alle“ – концепцията, която създаде и разви успешния европейски модел.